Document ID: 32005R1275

32005R1275
L 202/1
SLUŽBENI LIST EUROPSKE UNIJE
UREDBA VIJEĆA (EZ) br. 1275/2005
od 26. srpnja 2005.
o izmjeni Uredbe (EZ) br. 2268/2004 o uvođenju konačne antidampinške pristojbe na uvoz volframovog karbida i taljenog volframovog karbida podrijetlom iz Narodne Republike Kine
VIJEĆE EUROPSKE UNIJE ,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (1) (Osnovna uredba), a posebno njezin članak 11. stavak 3.,
uzimajući u obzir prijedlog koji je podnijela Komisija nakon savjetovanja sa Savjetodavnim odborom,
budući da:
A. MJERE NA SNAZI
(1)
Vijeće je Uredbom (EZ) br. 771/98 (2) uvelo konačnu antidampinšku pristojbu od 33 % na uvoz volframovog karbida i taljenog volframovog karbida podrijetlom iz Narodne Republike Kine (NRK). Nakon revizije nakon isteka mjere, pristojba je ponovno uvedena Uredbom (EZ) br. 2268/2004 (3).
B. SADAŠNJI ISPITNI POSTUPAK
(2)
Tijekom gore navedene revizije nakon isteka mjere Komisija je primila zahtjev za privremenu reviziju na temelju članka 11. stavka 3. Osnovne uredbe. Zahtjev je podnijelo Europsko udruženje za metale (Eurometaux) (dalje u tekstu: podnositelj zahtjeva) u ime tri proizvođača, koji zajedno predstavljaju većinski udio (više od 80 %) ukupne proizvodnje volframovog karbida i taljenog volframovog karbida u Zajednici. Podnositelj zahtjeva tvrdio je da se na tržištu pojavila nova vrsta proizvoda koja pripada području primjene postojećih mjera za volframov karbid i taljeni volframov karbid. Podnositelj zahtjeva tvrdio je da novi proizvod ima jednake osnovne fizičke i kemijske značajke te krajnju upotrebu kao i proizvod za koji je obuhvaćen mjerama na snazi. U tim okolnostima, podnositelj zahtjeva tvrdio je da bi se stoga proizvod obuhvaćen mjerama na snazi i nova vrsta proizvoda trebali smatrati jedinstvenim proizvodom i da bi se stoga mjere na snazi trebale primjenjivati i na uvoz nove vrste proizvoda.
(3)
Budući da je, nakon savjetovanja sa Savjetodavnim odborom, utvrdila da postoje dostatni dokazi za pokretanje djelomične privremene revizije, Komisija je 31. ožujka 2004. pokrenula ispitni postupak u skladu s člankom 11. stavkom 3. Osnovne uredbe (4). Ispitni postupak je imao ograničeno područje primjene što se tiče definicije proizvoda koji podliježe primjeni mjera na snazi, kako bi se procijenila potreba za izmjenom područja primjene mjera na snazi.
(4)
Razdoblje ispitnog postupka (RIP) obuhvaća razdoblje od 1. siječnja 2003. do 31. prosinca 2003.
(5)
Komisija je obavijestila proizvođače Zajednice koji su podnijeli zahtjev kao i sve poznate uvoznike Zajednice, sve poznate korisnike Zajednice i izvoznike u NRK-u o pokretanju revizije.
(6)
Komisija je zatražila informacije od svih gore navedenih strana i od ostalih strana koje su se javile u roku određenom u obavijesti o pokretanju ispitnog postupka. Komisija je zainteresiranim stranama također dala mogućnost da svoje stavove iznesu u pisanom obliku i da zatraže raspravu.
(7)
Od uvoznika, trgovaca i izvoznika nisu primljeni odgovori na upitnik. Međutim, pet glavnih izvoznika volframovog karbida i taljenog volframovog karbida iznijeli su komentare u pisanom obliku.
(8)
Sljedeća tri trgovačka društva industrije Zajednice odgovorila su na upitnik koji im je poslala Komisija:
-
H.C. Starck GmbH, Njemačka,
-
Wolfram Bergbau- und Hütten GmbH, Austrija,
-
Eurotungstène Poudres SA, Francuska.
(9)
Sljedećih sedam korisnika u EU-u također su odgovorili na upitnik:
-
Boart Longyear GmbH & Co. KG, Njemačka.
-
Ceratizit SARL, Luksemburg.
-
Ceratizit GmbH, Njemačka.
-
F.I.L.M.S. SpA, Italija.
-
MISCELE Srl, Italija.
-
Harditalia Srl, Italija.
-
TRIBO Hartmetall GmbH, Njemačka.
C. DOTIČNI PROIZVOD
(10)
Dotični proizvod, kako je utvrđen u uredbi o uvođenju mjera na snazi, je volframov karbid i taljeni volframov karbid podrijetlom iz NRK-a obuhvaćeni oznakom KN 2849 90 30. Oboje su spoj ugljika i volframa dobiven toplinskom obradom (u prvom slučaju karburizacijom, u drugom taljenjem). Oba su proizvoda međuproizvodi koji se koriste u proizvodnji komponenti od tvrdih metala kao što su alati za rezanje od „cementiranog karbida” i dijelovi koji se brzo habaju, za izradu premaza otpornih na habanje, u dlijetu za bušenje nafte, rudarskom alatu, kao i u sapnicama i glavama za crtanje i obradu metala.
D. REZULTATI ISPITNOG POSTUPKA
1. Uvodne napomene
(11)
U svojim pisanim komentarima izvoznici su naveli kako je pokretanje ovog ispitnog postupka „pravna nedosljednost” i stoga nisu odgovorili na upitnik koji je poslala Komisija. S njihovog stajališta, navod o pojavi nove vrste proizvoda na tržištu ne može se ispitati revizijom ograničenom na područje primjene dotičnog proizvoda na temelju članka 11. stavka 3. Osnovne uredbe, već zahtijeva potpuni antidampinški postupak iz članka 5. Osnovne uredbe. Međutim stvarna je svrha trenutačne revizije procijeniti trebaju li se nova vrsta proizvoda i proizvod koji podliježe postojećim mjerama smatrati dotičnim proizvodom odnosno imaju li oboje jednake značajke i krajnju upotrebu te mogu li se stoga mogu istim proizvodom. Ta se procjena može obaviti samo u kontekstu revizije postojećih mjera na uvoz dotičnog proizvoda. Bilo koji ispitni postupak na temelju članka 5. Osnovne uredbe može se predvidjeti samo za drukčiji proizvod. Stoga zahtjev izvoznika nije valjan i mora se odbaciti. Trebalo bi napomenuti da je nesuradnja dotičnih izvoznika prouzročila pomanjkanje određenih relevantnih informacija i dovela do korištenja raspoloživih informacija u primjeni članka 18. Osnovne uredbe.
2. Nova vrsta proizvoda
(12)
Nova vrsta proizvoda uglavnom je sastavljena od proizvoda koji podliježe postojećim mjerama, a koji je pomiješan s malim postotkom nekog drugog metalnog praha (najčešće kobaltom ili drugim metalnim prahovima kao što su nikal, krom i ostali sastojci, ovisno o zahtijevanim posebnim svojstvima, može se ujedno pomiješati s dotičnim proizvodom). Ova nova vrsta proizvoda trenutačno razvrstana u oznaku KN 3824 30 00, tarifni podbroj opisan kao „neaglomerirani metalni karbidi međusobno pomiješani ili s metalnim vezivima”, koji se sastoji od mnoštva mješavina u različitim fazama obrade. Kao i proizvod koji podliježe postojećim mjerama (vidjeti uvodnu izjavu 10.), nova vrsta proizvoda je međuproizvod koji se rabi kao ulazni materijal u proizvodnji sastavnica od čvrstog metala.
3. Usporedba proizvoda koji podliježe postojećim mjerama i nove vrste proizvoda
(13)
Kako bi se procijenilo bi li novu vrsta proizvoda trebalo smatrati dotičnim proizvodom i stoga uključiti u područje primjene postojećih mjera, ispitano je dijele li nova vrsta proizvoda i dotični proizvod koji podliježe postojećim mjerama jednake kemijske i fizičke značajke i krajnju upotrebu. Također je ispitano kako korisnici Zajednice gledaju na novu vrstu proizvoda.
(a) Fizičke i kemijske značajke
(14)
Nova vrsta proizvoda je, kako je objašnjeno u gornjoj uvodnoj izjavi 12., međuproizvod koji se sastoji od proizvoda koji podliježe postojećim mjerama jednostavno pomiješan s još jednim metalnim prahom.
(15)
Ispitni je postupak dokazao da jednostavno miješanje proizvoda koji podliježe postojećim mjerama s metalnim prahom ne mijenja značajke proizvoda koji podliježe postojećim mjerama. Iako je istina da se nova vrsta proizvoda neznatno razlikuje u strukturi u odnosu na proizvod koji podliježe postojećim mjerama radi dodavanja male količine kobalta, utvrđeno je da oba proizvoda zadržavaju fizičke i kemijske značajke i slijede potpuno jednake faze obrade što dovodi do jednake krajnje upotrebe. U biti samo u narednim fazama obrade (vidjeti također uvodnu izjavu 18.) primjerice kobalt služi kao vezivo odnosno omogućuje povezivanje brižljivo umiješanih sastavnica. Samo se u toj fazi dobivaju nove fizičke i kemijske značajke (vidjeti također uvodnu izjavu 24.). Također je utvrđeno da - poput dodavanja kobalta - jednostavno dodavanje ostalih tvari primjerice nikla, kroma i/ili ostalih elemenata, samo na temelju tih tvari, ne mijenjaju svojstva proizvoda koji podliježe postojećim mjerama. Dodavanje tih ostalih tvari u fazi obrade glodalicom ovisi o zahtijevanim posebnim svojstvima (vidjeti uvodnu izjavu 18.).
(16)
Nadalje, utvrđeno je da niti jedan proizvođač Zajednice ne proizvodi novu vrstu proizvoda.
(17)
Zbog toga ne postoji temeljna razlika u fizičkim ili kemijskim svojstvima između nove vrste proizvoda i proizvoda koji podliježe postojećim mjerama.
(b) Krajnja upotreba
(18)
Proizvod koji podliježe postojećim mjerama i nova vrsta proizvoda ulaze u jednaku fazu proizvodnog lanca volframa. Poput proizvoda koji podliježe postojećim mjerama, nova vrsta proizvoda zahtijeva pažljivo glodanje (zajedno s ostalim metalnim ili karbidnim aditivima i organskim vezivima) i granuliranje vakuumom ili sušenjem sprejem (homogeno oblikovanje čestica) prije no postigne status praha „spremnog za prešanje”. Prah spreman za prešanje je preteča proizvodnji sastavnih dijelova tvrdog metala (krajnji proizvod koji se dobiva prešanjem i sinteriranjem odnosno oblikovanjem na visokim temperaturama) gdje dodani metalni prah konačno postane aktivan kao matrica veziva. Proizvod koji podliježe postojećim mjerama i nova vrsta proizvoda moraju se stoga pretvoriti sličnim postupkom u prah spreman za prešanje. Prah spreman za prešanje mora odgovarati vrlo posebnim zahtjevima o sastavu klijenata odnosno rudarske industrije, industrije obrade metala i industrije oblaganja.
(19)
Iz gore navedenog proizlazi da kako proizvod koji podliježe postojećim mjerama tako i nova vrsta proizvoda ekskluzivno ulazi u jednaku fazu proizvodnog lanca te jednostavno dodavanje male količine kobalta ili bilo koje druge tvari iz uvodne izjave 15. neće promijeniti svojstva proizvoda koji podliježe postojećim mjerama. Svi imaju istu krajnju upotrebu, tj. moraju se dodatno obrađivati.
(c) Percepcija korisnika
(20)
Korisnici dotičnog proizvoda pretežito su mali proizvođači široke palete komponenti od tvrdog metala. Mali broj korisnika koji su surađivali potvrdio je gore navedene rezultate tj. da se proizvod koji podliježe postojećim mjerama i nova vrsta proizvoda obrađuje na tržištu Europske unije.
(21)
Ispitni postupak je ujedno pokazao da je ograničen broj korisnika, od kojih je samo jedan u potpunosti surađivao, uvezao novu vrstu proizvoda iz NRK-a. Korisnik koji je surađivao izjavio je da se nova vrsta proizvoda koristi za potpuno jednaku svrhu kao i proizvod koji podliježe postojećim mjerama.
(22)
S obzirom na nalaz da se nova vrsta proizvoda uvezena iz NRK-a primjenjuje u iste svrhe kao i proizvod koji podliježe postojećim mjerama, može se smatrati da korisnici ne vide razliku između dva proizvoda.
(d) Razlika između nove vrste proizvoda i ostalih proizvoda iz oznake KN 3824 30 00
(23)
Nova vrsta proizvoda obuhvaćena je istom oznakom KN kao i prahovi spremne za prešanje, dakle oznakom KN 3824 30 00, odnosno dodatno obrađen proizvod.
(24)
Za razlikovanje nove vrste proizvoda od prahova spremnih za prešanje iz oznake KN 3824 30 00, primjenjuju se sljedeći kriteriji: makroskopski aspekt, veličina čestice, kemijski sastav i svojstva protoka. Što se makroskopskog aspekta tiče postoji vidljiva razlika. Čestice nove vrste proizvoda ne mogu biti vidljive golim okom, dok su čestice prahova spremnih za prešanje vidljive. Što se tiče kemijskog sastava, u odnosu na novu vrstu proizvoda, svaka čestica prahova spremnih za prešanje sastoji se od definirane i homogene disperzije svih kemijskih sastavnica. Nadalje, oblik čestice nove vrste proizvoda je nepravilan, dok je oblik čestica ostalih mješavina ovalan. Naposljetku, nova vrsta proizvoda ima slaba svojstva protoka, dok prahovi spremni za prešanje imaju slobodni protok i homogen sastav. Pomanjkanje protoka može se mjeriti i utvrditi koristeći kalibriran lijevak primjerice mjerač protoka HALL prema normi ISO 4490.
(e) Zaključak
(25)
Ispitni je postupak dokazao da je navodna nova vrsta proizvoda u osnovi jednaka proizvodu koji podliježe postojećim mjerama. Dodatak metalnog praha kao što je opisano u uvodnoj izjavi 15. ne mijenja svojstva ili namjenu.
(26)
Na temelju tih rezultata, a posebno budući da oba proizvoda imaju jednak fizički i kemijski sastav, a korisnici slično gledaju na njihovu jednaku primjenu, smatra se da su proizvod koji podliježe postojećim mjerama i nova vrsta proizvoda jedinstveni proizvod odnosno ovaj potonji je „istovjetan proizvod” u odnosu na ovaj prethodni u smislu članka 1. stavka 4. Osnovne uredbe.
E. MJERE
(27)
S obzirom na gore navedene nalaze smatra se prikladnim pojasniti da postojeće antidampinške mjere za dotični proizvod također obuhvaćaju novu vrstu proizvoda koja se trenutačno uvozi pod oznakom KN ex 3824 30 00,
DONIJELO JE OVU UREDBU:
Članak 1.
Članak 1. stavak 1. Uredbe (EZ) br. 2268/2004 zamjenjuje se sljedećim:
„1. Uvodi se konačna antidampinška pristojba na uvoz volframovog karbida, volframovog karbida jednostavno pomiješanog s metalnim prahom i taljenog volframovog karbida podrijetlom iz Narodne Republike Kine, koji su obuhvaćeni oznakama KN 2849 90 30 i ex 3824 30 00 (5) (oznaka TARIC 3824300010).
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. srpnja 2005.

Labels: 18
3
4
1